אהרון חליוה

אהרון חליוה (נולד ב-12 באוקטובר 1967) הוא קצין בצה"ל בדרגת אלוף, ששירת בתפקידו האחרון כראש אגף המודיעין. קודם לכן שימש ראש אגף המבצעים, ראש אגף הטכנולוגיה והלוגיסטיקה, ראש חטיבת המבצעים באמ"ץ, מפקד עוצבת האש, מפקד חטיבת הצנחנים ומפקד בה"ד 1. בהיותו ראש אמ"ן התרחשה מתקפת הפתע על ישראל, שבעקבותיה הודיע על בקשתו לסיים את תפקידו ולפרוש מצה"ל. חליוה, בן להורים ילידי מקנס שבמרוקו, נולד וגדל בחיפה. למד בבית הספר "אליאנס" שבעיר מגוריו. התגייס לצה"ל בפברואר 1986, התנדב לצנחנים ושובץ בגדוד 202. עבר מסלול הכשרה כלוחם וקורס מ"כים חי"ר. לאחר הקורס שימש כמש"ק במחלקת הסיור של הפלוגה המסייעת בגדוד 202. באפריל 1988 סיים קורס קציני חי"ר ושב לגדוד 202, ומונה למפקד מחלקת המרגמות בפלוגה המסייעת. לאחר כחודש הוביל את המחלקה במבצע חוק וסדר. במהלך המבצע נהרגו מפקד הפלוגה שלו ואחד מחייליו. לאחר מכן מונה למפקד הפלוגה המסייעת בגדוד 202. במהלך התפקיד השתתף ב"מבצע ניב מדובר" נגד יעדי חזבאללה בקו שבין כפרא ליאטר, שמטרתו הייתה חיסול מחבלים והשמדת משגרי קטיושה. בהמשך שימש כמפקד פלוגה בבה"ד 1. לאחר מכן שירת כראש לשכת מפקד פיקוד הצפון, יצחק מרדכי. בהמשך מונה לסגן מפקד גדוד 202. במהלך התפקיד השתתף במספר היתקלויות; בדצמבר 1995, השתתף בהיתקלות עם מחבלים בנחל סלוקי, תקרית בה נהרג חייל מהפלוגה המסייעת ונפצע קשה מפקד הגדוד, חגי מרדכי. בספטמבר 1996 השתתף בחילוץ כוח מיחידת אגוז שנקלע לקרב קשה עם פעילי חזבאללה בסוג'וד, במהלך מבצע חובק עולם. לאחר מכן שירת כקצין אג"ם של חטיבת הצנחנים. בסיום התפקיד השתחרר מצה"ל. לאחר חצי שנה שב לשירות קבע, עלה לדרגת סא"ל ומונה למפקד גדוד 202, ושימש בתפקיד בין השנים 1999–2001. במהלך התפקיד הוביל את הגדוד בין היתר באירועי יום הנכבה בצומת איו"ש. בהמשך תפס הגדוד קו בגזרת הר דב. במהלך הקו הרגו לוחמי הגדוד שני מחבלים שניסו לבצע חדירה לשטח ישראל מן הכפר רג'ר. אחד האירועים הבולטים בתקופתו כמפקד הגדוד היה חטיפת חיילי צה"ל בהר דב, שאירעה בגזרה תחת אחריותו, הגם שהחיילים שנהרגו היו מגזרה סמוכה. בשנת 2001 מונה למפקד בא"ח צנחנים. במהלך התפקיד, נאום שנשא בפני חייליו קיבל פרסום לאחר שאמר לטירונים כי ”יש סיכוי שתחזרו בארון”. בהמשך הוביל את המעבר לבסיס האימונים "בא"ח שפיפון", ויצא חוצץ נגד אלו שטענו שהתנאים הטובים בבא"ח יהפכו את הצנחנים לחיילים פחות טובים. בתפקיד זה שירת עד שנת 2003. בשנת 2003 הועלה לדרגת אל"ם ומונה למפקד חטיבה 55. הוא שימש בתפקיד עד שנת 2005, ובמקביל היה חניך במכללה לביטחון לאומי במחזור ל"ב (2004–2005). בשנת 2005 מונה למפקד חטיבת אפרים. במהלך התפקיד הוביל את המאבק בטרור הפלסטיני בגזרת טול כרם וקלקיליה. עם הישגי החטיבה תחת פיקודו נמנה חיסול המבוקש לואי סעדי בידי כוח מיחידת דובדבן. את תפקידו סיים ב-14 במאי 2007. ביוני 2007 מונה למפקד בה"ד 1, ושימש בתפקיד עד יולי 2009. תקופתו התאפיינה בהרחבה ניכרת של בית הספר לאור הגידול במספר הצוערים. בסדרה תיעודית של רשת על קורס קציני יבשה, הוא זכה לחשיפה רבה. בסדרה הוא נראה כמי ששם דגש רב על פיתוח ביטחונו העצמי של הצוער, ומדגיש את ערך הדבקות במשימה והחתירה לניצחון, וכמי שמחדד את המשימה של הקצין בצה"ל ומתמצת אותו במשפט: ”אתם צריכים להיות מספיק בטוחים בעצמכם, מאמינים בעצמכם, ביכולת המקצועית, הפיקודית, המנהיגותית להוביל אנשים [...] אתם צריכים לנצח במלחמה הבאה!”. ב-20 באוגוסט 2009 מונה למפקד חטיבת הצנחנים. במהלך תפקידו הצהיר כי הוא מתנגד לקיומם של מסלולים מקוצרים בחטיבה, כגון ישיבות ההסדר, מח"ל ונח"ל, אותם הוא רואה כלא-ערכיים. הוא ציין כי נוהג שלא לקדם חיילים המשרתים במסלול מקוצר כיוון שזה לא כלכלי, עקב תקופת השירות הקצרה שלהם. את תפקידו סיים ב-14 באפריל 2011. ב-18 במאי 2011 הועלה לדרגת תא"ל ומונה למפקד עוצבת האש. בתחילת שנת 2012 התייחס למחאת האוהלים בפורום סגור של קציני מילואים: "בגלל שהפגנתם בתל אביב, אין לצה"ל כסף לטילים". בתפקיד זה שירת עד 10 באוקטובר 2013. בשנת 2014 מונה לראש חטיבת המבצעים באמ"ץ, ושימש בתפקיד בין היתר במהלך מבצע שובו אחים ומבצע צוק איתן. את תפקידו מילא עד 19 ביוני 2016. ב-28 במרץ 2016 הועלה לדרגת אלוף, וב-13 ביולי נכנס לתפקידו כראש אגף טכנולוגיה ולוגיסטיקה עד 2 במאי 2018.ב-21 במאי 2018 מונה לראש אגף המבצעים. בינואר 2021 הופיע בפני ועדת החוץ והביטחון לדיון בנושא גניבת כלי נשק מצה"ל, לאחר פריצות רבות לבסיסים. שימש בתפקיד במבצע שומר החומות. את תפקידו סיים ב-9 ביוני 2021. ב-5 באוקטובר 2021 מונה לראש אגף המודיעין. בתפקידו העריך כי אסדת גז לבנונית תביא ליציבות בגזרה זו ולכן הקמתה היא אינטרס ישראלי. בכנס שבו השתתף באוניברסיטת רייכמן בספטמבר 2022, העריך חליוה שלישראל יש אינטרס ביטחוני לייצב את הרשות הפלסטינית, כדי להפחית את הטרור. בגזרת עזה, טען שמבצע שומר החומות ממאי 2021 יביא לשקט ל-5 שנים, בזכות תהליכי ייצוב הכלכלה ברצועה. באותה הזדמנות טען שהוא יותר מוטרד ממשבר האקלים, אותו הוא רואה כאיום קיומי על ישראל, מאשר מהמתרחש בעזה מול החמאס. תחת פיקודו החלה יחידה 8200 לעסוק בפיתוח פתרונות למשבר האקלים, בין היתר במסגרת האקתון מיוחד בנושא. במרץ 2023 דווח כי אגף המודיעין בראשותו הזהיר את ממשלת ישראל שהמחלוקת בישראל סביב הרפורמה המשפטית נתפסת בעיני איראן וחזבאללה כנקודת חולשה היסטורית של ישראל. ב-17 באוקטובר 2023, בעקבות מתקפת הפתע על ישראל, כתב באיגרת שהוציא לחייליו: "לא עמדנו במשימה החשובה ביותר שלנו, וכראש אמ"ן אני נושא באחריות המלאה לכישלון". ב-22 באפריל 2024 הודיע לרמטכ"ל על בקשתו לסיים את תפקידו ולפרוש מצה"ל, לאחר השלמת התחקירים המבצעיים והעברת תהליך חפיפה למחליף שימונה, בעקבות אחריותו הפיקודית כראש אמ"ן באירועי 7 באוקטובר. במכתב שהעביר לרמטכ"ל קרא להקמת ועדת חקירה ממלכתית שתחקור את כלל הגורמים והנסיבות שהובילו לאירועים. הוא פרש מתפקידו ב-21 באוגוסט 2024. חליוה נשוי בשנית לוורד, ואב לחמישה, בהם שניים מנישואיו הקודמים לשירה מרגלית. מתגורר בצפון תל אביב. בעל תואר ראשון במדעי החברה מאוניברסיטת בר-אילן, ותואר שני במדעי החברה מאוניברסיטת חיפה. גיסו הוא הרב עידו ארליך-ובר, אביהם של אנשי התקשורת אריה ארליך (עיתון משפחה) ושניאור ובר (עיתון מרכז-העניינים). עמוס הראל, "תדע כל אם עברייה", כנרת זמורה-ביתן דביר, 2013 אמיר בוחבוט, מפקד גולנצ'יק עם כומתה של צנחן, באתר nrg‏, 15 בדצמבר 2006 עמוס הראל, החיילים מתאמנים, שר הביטחון אהוד ברק והרמטכ"ל גבי אשכנזי נלחמים, באתר הארץ, 13 בפברואר 2010 עמוס הראל, מח"ט הצנחנים, אלוף משנה אהרון חליוה, ל"הארץ": ניצחנו, חד וחלק. הטרור לא חזר להשתולל, באתר הארץ, 29 בספטמבר 2010 אמנון דירקטור, היריד הצה"לי הגדול חנה בראשון לציון, במחנה, 2 בדצמבר 2010 מיכל קליין ושי סקיף, בדרך שלהם(הקישור אינו פעיל), במחנה, 3 ביולי 2008 ריאיון עם אל"ם אהרון חליוה, מפקד בסיס האימונים החטיבתי (בא"ח) של חטיבת הצנחנים, כפי שהועלה באתר פרש, 4 בדצמבר 2003 בגלל שהשתתפתם בהפגנות, אין לצה"ל כסף לטילים, אתר "ישראל דיפנס", 11 בפברואר 2012 יהושע בריינר, מפקד בה"ד 1 לא פראייר של אף אחד, וואלה, 20 בדצמבר 2008, כפי שהועלה באתר פרש אמיר בוחבוט‏, הרמטכ"ל הבא? מצעד תתי-האלופים המבטיחים בצה"ל, באתר וואלה, 16 בספטמבר 2012 יואב זיתון, תא"ל לחייליו: לבחירות השפעה על שקורה בעזה, באתר ynet, 29 באוקטובר 2012 צה"ל אוהב אותך, מותק: לידתה של הטירונות המחבקת, באתר וואלה, 26 במרץ 2013 פליקס פריש, "יש צוערים שחושבים שגשר בנות-יעקב זו להקה", מוסף לשבת של מעריב, 12 באוקטובר 2007, כפי שהועלה באתר פרש מפקד חדש לעוצבת "האש": תא"ל אמיר ברעם, באתר צה"ל (דרך ארכיון האינטרנט), 10 באוקטובר 2013 אביחי בקר, שגריר תל אביב בהר דב, הארץ, 8 בדצמבר 2000, כפי שהועלה באתר פרש ישיבה תיכונית בקריית ארבע מארחת את תא"ל אהרון חליוה, סרטון באתר יוטיוב (אורך: 48:29) אמיר בוחבוט‏, ראש אגף המבצעים בצה"ל: הפעולות החשאיות בסוריה נמשכות, ודוחקות את איראן החוצה, באתר וואלה, 29 באפריל 2020 יוסי יהושוע, ראש אגף המבצעים: האיראנים מסכמים שנתיים לא מוצלחות בצפון, באתר ynet, 22 בפברואר 2021 "הייתה שנה עם הרבה אתגרים מבצעיים", סרטון באתר יוטיוב (אורך: 14:03), ריאיון ל-ynet, 22 בפברואר 2021 יוסי יהושוע וראובן וייס, הדבר שיחיא סינוואר היה רוצה יותר מכל זה לחזור ל־10 במאי, בשעה 17:59. ואז לבטל את הירי על ירושלים, באתר "ידיעות אחרונות", 24 ביוני 2021 שיחה אחד על אחד עם ראש אמ"ן, האלוף אהרן חליוה בכנס המכון למדיניות נגד טרור, סרטון בערוץ "אוניברסיטת רייכמן", באתר יוטיוב (אורך: 33:49) ראש אמ"ן בשיחה עם ראש אמ"ן לשעבר בכנס איראן של ה-INSS, סרטון באתר יוטיוב (אורך: 44:46) דוד ורטהיים‏, לצד הדלפות על התפטרות, חליוה מנהל מסע בלימה מול תקשורת מחבקת, באתר וואלה, 28 בנובמבר 2023 דוברת מחסום Watch, חליוה ראה בפלסטינים בני אדם כמוהו, והתנהג כלפיהם כאל בני אדם, באתר הארץ, 1 במאי 2024 ממאמריו: מיעוט בתוך מיעוט, מערכות 437, 21 ביולי 2011, עמ' 34–39 "עוד מאותו הדבר" – על הצורך בדילוג תפיסתי בבניין הכוח, בין הקטבים ‏9, דצמבר 2016, עמ' 9–23 המפקדים נפרדים, באתר וואלה, 18 באפריל 2018 לשלול את הרקטות - בעקבות מבצע "שומר החומות" - האלוף חליוה, באתר צה"ל, 31 במאי 2021 למידה נוספת בעקבות "שומר החומות" - האלוף חליוה וסרן (מיל') פרל פינקל, באתר צה"ל, 1 ביוני 2021 הגיבורים שלי שאינם, באתר ynet, 3 במאי 2022 גילי כהן, 1987 השנה ששינתה את חיי, במחנה, 26 בספטמבר 2008, עמוד 26, כפי שהועלה באתר פרש, אהרון חליוה: "פחות מחודש לאחר סיום קורס הקצינים, נלחמתי עם המחלקה שלי במיידון שבלבנון. פשטנו על בסיס מחבלים, שם איבדתי חייל, סמל מרקו ברנשטיין, ואת מפקד הפלוגה, ציון מזרחי" גל פרל פינקל ואבירם רינג, מבצע חוק וסדר 30 שנה אחרי, מערכות 477, אפריל 2018 אביחי בקר, שגריר תל אביב בהר דב, הארץ, 8 בדצמבר 2000, כפי שהועלה באתר פרש פליקס פריש, "יש צוערים שחושבים שגשר בנות-יעקב זו להקה", מוסף לשבת של מעריב, 12.10.2007, כפי שהועלה באתר פרש. חנן גרינברג, מפקד בצנחנים לטירונים: "יש סיכוי שתחזרו בארון", באתר ynet, 5 בדצמבר 2003 המבוקש מספר 1 בגדה חוסל, 24 באוקטובר 2005 בה"ד 1 כתבה על מינויו של מחליפו, אל"ם יהודה פוקס למפקד בה"ד 1 באתר צה"ל אתר הסדרה בה"ד 1 אמיר בוחבוט, מח"ט הצנחנים נגד ישיבות ההסדר: לא רוצה אותם, באתר nrg‏, 10 בדצמבר 2010 תא"ל אהרון חליווה מונה למפקד עוצבת "האש", במחנה, 19 במאי 2011 יואב לימור, בלעדי: הצצה נדירה לבור של המטכ"ל, באתר ישראל היום, 18 ביולי 2014 אמיר אורן, ההיגיון של חמאס גבר על ההיגיון של צה"ל, באתר הארץ, 1 באוגוסט 2014 טקס החלפת ראש אגף הטכנולוגיה והלוגיסטיקה, באתר צה"ל, 2 במאי 2018 אלוף אהרון חליוה מונה לראש אגף המבצעים, באתר צה"ל, 21 במאי 2018 ארגון תורת לחימה נגד האלוף חליוה, באתר ערוץ 7, 4 בינואר 2021 רשימת המינויים החדשים במטה הכללי, באתר צה"ל, 11 בפברואר 2021 אלוף אהרון חליוה נכנס לתפקיד ראש אגף המודיעין. צפו בטקס, באתר צה"ל, 5 באוקטובר 2021 שיחה אחד על אחד עם ראש אמ"ן, האלוף אהרן חליוה בכנס המכון למדיניות נגד טרור, אוניברסיטת רייכמן, 13 בספטמבר 2022, יוטיוב, דקות 9-13 המסר של המעריך הלאומי על היום אחרי אבו מאזן, באתר ynet, 14 בספטמבר 2022 קטע מתוך הראיון כפי שהתפרסם בטוויטר של גלעד כץ, באתר X.com אילנה קוריאל, חיילי 8200 התגייסו למלחמה במשבר האקלים, באתר ynet, 11 באוגוסט 2022 דיווח: אמ"ן הזהיר את נתניהו כי איראן וחיזבאללה מזהים נקודת חולשה היסטורית, באתר הארץ, 28 ביולי 2023 ראש אגף המודיעין: "לא עמדנו במשימה, אני נושא באחריות המלאה לכישלון", באתר ynet, 17 באוקטובר 2023 וראו גם: עוזי ברוך, האלוף אהרון חליוה: אמ"ן תחת פיקודי כשל, ולא עמד במשימה החשובה, באתר ערוץ 7, 1 בנובמבר 2023 יואב זיתון, פרסום ראשון: ראש אמ"ן אהרון חליוה התפטר, באתר ynet, 22 באפריל 2024 יואב זיתון, מסמך היסטורי: מכתב ההתפטרות המלא של ראש אמ"ן, באתר ynet, 22 באפריל 2024 יואב זיתון, ראש אמ"ן היוצא חליוה: "האחריות העליונה לכישלון אגף המודיעין מוטלת עליי", באתר ynet, 21 באוגוסט 2024